十二月二十六日趨府
作者：陳造
朝代：宋

paragraphs: 誰謂一舍遠，不辦三餐趨。
亭午縣市西，衙鼓府城隅。
匹馬驚鳥去，指槌冰在須。
北風挾霜氣，萬象付摧枯。
想當折琴絃，未怪裂人膚。
駝裘被甲如，是日有若無。
客首不暇回，顧容少踟躇。
出處不能同，勞逸爲之殊。
龐翁馬少游，似非隠者徒。
鄉居老躬耕，飽溫得自娛。
婆娑銅墨間，盍亦省頭顱。
蔉穮脫中熟，吾口良易餬。